text: [{"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000008", "text": "TALA bino bifwatulo. Kimo ne kimo kilombolanga kipupo kya\u0304letele Yehova pa Edipito. Pa kifwatulo kibajinji ukokeja kumona Alone ukupila mukombo wandi pa Munonga wa Nile. Penepa mema a\u0304alamuka ke mashi. Mwita wa lui onso wa\u0304fwa ne munonga wa\u0304shilula kununka bibi."}, {"text_idx": "#000009", "text": "Kupwa Yehova wa\u0304kandija byula kutamba mu Munonga wa Nile. Bya\u0304zambalala ponso\u2014mu mafiya, mu bikombola bya mikate, ne pa bitanda bila\u0304la bantu pene\u2014ponso\u2019tu. Byula pa kufwa, Bene Edipito bebibunga milwi ne milwi, kadi byanunka ntanda yonso."}, {"text_idx": "#000010", "text": "Kupwa Alone wa\u0304kupila mukombo wandi panshi, luvumbi lwa\u0304alamuka ke tumwe. Twishi twa masala tusumana bisansa. Tumwe kyo kya\u0304di kipupo kya busatu pa ntanda ya Edipito."}, {"text_idx": "#000011", "text": "Bipupo byashala bya\u0304pone\u0304ne\u2019nka Bene Edipito kete, kebya\u0304pone\u0304nepo Bene Isalela. Kipupo kya buna\u0301 ya\u0304di mpekepeke ya\u0304yudile mu mobo a Bene Edipito onso. Kipupo kya butano kya\u0304pone\u0304ne banyema. Ban\u0303ombe, miko\u0304ko, ne bambuji ba bene Edipito bangi ba\u0304fwa."}, {"text_idx": "#000012", "text": "Kupwa, ba Mosesa ne Alone ba\u0304yata buto, bebwela mu\u0304lu. Bwa\u0304longa bantu tubenga ne banyema bene. Kino i kipupo kya busamba."}, {"text_idx": "#000013", "text": "Ebiya Mosesa wa\u0304olola kuboko mu\u0304lu, Yehova nandi wa\u0304leta mikungulo ne mvula wa mabwe. Kekwa\u0304ikelepo mvula mubi namino mu Edipito."}, {"text_idx": "#000014", "text": "Kipupo kya mwanda kya\u0304di kya bibumbo bya njie. Ino njie mingi namino keya\u0304ikele\u2019ko kadi keikekala\u2019kopo. Ya\u0304dile kintu kyonso kekya\u0304onakanibwepo na mvula wa mabwe."}, {"text_idx": "#000015", "text": "Kipupo kya kitema kya\u0304di kya fukutu. Umbula mwa mafuku asatu fukutu bwi\u0304 ya\u0304di myandabale pa ntanda, inoko mwinya wa\u0304di mu bi\u0304kalo bya Bene Isalela."}, {"text_idx": "#000016", "text": "Ku mfulo Leza wa\u0304nena bantu bandi bashinge mashi a kana ka mbuji nansha kana ka muko\u0304ko pa n\u0303unji ya bibelo. Kupwa mwikeulu wa Leza wa\u0304pita mu Edipito. Ponso paa\u0304di umona mashi, ka\u0304dipo wipaya muntu mu yayo njibo. Ino mu mobo onso akubulwa mashi pa n\u0303unji ya bibelo, mwikeulu wa Leza wa\u0304di wipaya bana babubedi ba bantu ne ba banyema bene. Kino ye kipupo kya 10."}, {"text_idx": "#000017", "text": "Pa kino kipupo kya mfulo, Felo wa\u0304nena Bene Isalela bataluke. Bantu ba Leza bonso ba\u0304di batengele lwendo, bonka bufuku\u2019bwa ba\u0304tamba mu Edipito."}]